Pregled protekle sedmice sa Johnom Oliverom

***Pregled protekle sedmice sa Johnom Oliverom*** (), često skraćivano na ***Pregled protekle sedmice*** (), američka je kasnovečernja informativna i satirična emisija koja se emitira svake nedjelje na HBO-u u SAD-u i Kanadi i svakog ponedjeljka (prvobitno se prikazivala svakog utorka) na Sky Atlanticu u Ujedinjenom Kraljevstvu, a vodi je komičar John Oliver. Prva epizoda 30-minutne emisije emitirana je u nedjelju, 27. aprila 2014. Emisija donekle sliči *The Daily Showu* na kanalu Comedy Central, gdje je Oliver radio kao dopisnik i gostujući voditelj, prikazujući vijesti na satiričan način poput politike i trenutnih dešavanja, ali umjesto emitiranja svakog radnog dana osim petka, *Pregled protekle sedmice* vijesti prikazuje na kraju sedmice. U februaru 2015. objavljeno je da je emisija produžena za dvije sezone koje će sadržavati po 35 epizoda.

## Produkcija 
U interviju za *The Wire*, Oliver je opisao kako se priprema za emisiju: "... U principu, moram sve gledati. Jedino što gledam iz razonode jest Fereedova Zakarijeva emisija nedjeljom... To i *60 Minutes* ili možda *Frontline*... Imam TV u svom uredu i prebacujem s kanala na kanal, počev od CNN-a, Foxa, MSNBC-a, Bloomberga, CNBC-a, pa do Al Jazeere... Gledam sa iščekivanjem da se neki događaj loše prikaže."

U drugom interviju priznao je da ga brine šta će raditi sa starim vijestima:

"Ako se nešto dogodi u ponedjeljak, realno gledajući, svo meso bit će oglođeno s te kosti dok dođe do nas – zato nema smisla o tome uopće govoriti... Mislim da će nas privući vijesti koje su neobične... Moguće je da će se naša emisija više fokusirati na međunarodne vijesti."

Tim Carvell, izvršni producent *Pregleda protekle sedmice*, objasnio je kako će se ekipa nositi sa činjenicom da Oliver mora pričati 30 minuta bez reklama.

"Strukturna razmatranja dovest će do promjena u sadržaju emisije što će ovu emisiju učiniti značajno drugačijom od *The Daily Showa*... Rano smo shvatili da baš i ne želite nekoga čuti kako priča 30 minuta bez prekida – čak i Johna, koji je veoma šarmantan – tako da samo odlučili napraviti ove male komične elemente koje ćemo prikazivati umjesto reklama; to će nam omogućiti da odemo iz studija, zaboravimo na Johnov glas i nakratko emisiju učinimo zanimljivijom."

Carvell je također objavio da im je HBO dao slobodu u odabiru gostiju i da su ih savjetovali da nije obavezno da dovode samo poznate osobe.

## Format 
U svakoj epizodi John Oliver sjedi za stolom i govori o trenutnim dešavanjima ispred pozadine koja prikazuje liniju horizonta s raznim zgradama širom svijeta, počev od Kupole na stijeni, spomenika Georgeu Washingtonu, Burj Khalife, pa do Empire State Buildinga. Pozadina sadrži i imaginarni zamak Dragonstone iz *Igre prijestolja*. Svaka epizoda sastoji se od nekoliko kratkih segmenata i jednog glavnog. Dok se kraći segmenti uglavnom fokusiraju na najnovije vijesti, glavni segment najčešće detaljno opisuje i analizira neko političko pitanje bez obzira na to jesu li informativni mediji o tome izvještavali protekle sedmice.

Prezentacija vijesti je humoristična; Oliver u nju ubacuje hiperbolu, satirične analogije i aluzije na popularnu kulturu i slavne osobe kako bi je učinio zabavnijom. U gornjem lijevom dijelu ekrana nalazi se virtualno platno na kojem se prikazuju slike i razna grafika o stvarima o kojima Oliver govori, što ujedno pomaže s humorom. Često stvara jedinstveni hashtag koji je povezan s glavnim segmentom emisije i koga gledaoci mogu koristiti na društvenim mrežama; poneki od ovih hashtagova znaju postati popularni.

## Kritike 
mini|desno|200x200px|John Oliver, voditelj *Pregleda protekle sedmice*
Premijernu epizodu gledalo je 1,11 miliona gledalaca. Ovaj broj se penje na nekoliko miliona kad se zbroje gledaoci na internetu, putem sajtova kao što su YouTube, koji prikazuju produžene klipove različitih segmenata. Kad se emisija ne emitira na HBO-u, ponekad se objavljuju eksluzivni videozapisi na službenom YouTube kanalu. Kad se uzme u obzir broj gledalaca na TV-u, DVR-u, putem servisa koji pružaju videozapise na zahtjev i na HBO Go-u, epizode prve sezone *Pregleda protekle sedmice* prosječno je gledalo 4,1 miliona gledalaca.

Veliki broj kritičara pohvalio je *Pregled protekle sedmice*. Matthew Jacobs, iz *The Huffington Posta*, imenovao je Oliverov program najbolje napisanom emisijom 2014. rekavši da je emisija "najveći iznenadni doprinos televiziji; protresla je standardne formate, uvijek nas ostavlja nabrijanim i napravila je put ka rastućoj dinastiji. *Pregled protekle sedmice sa Johnom Oliverom* dostignuće je 2014."

Hank Stuever, iz *The Washington Posta*, nekoliko puta je emisiju uporedio sa *The Daily Showom* u svojoj recenziji Oliverove premijere:

"Još jedna ošta emisija koja kritizira američke medije i politiku sa dozom satire koju dostavlja šaljivi, pa pomalo i odbojni nepovjerljivi čovjek s britanskim naglaskom... Baš kao *The Daily Show*, cilj je izabrane i imenovane zvaničnike, pa i bilo koju kompaniju, prikazati glupom i nesposobnom dok se u međuvremenu lukavo sakupljaju klipovi informativnih medija kako bi ih isto tako prikazali nesposobnim u izvještavanju takvih događaja."

## Reakcije 
Segment o tadašnjem premijeru Australije Tonyju Abbottu, privukao je pažnju tamošnjih medija i bio je aktualnost na društvenim mrežama.

Prema dokumentu koji je dobio časopis *Vice*, vojne vlasti Tajlanda navele su da Oliver "podriva kraljevsku instituciju" jer je princa Vajiralongkorna nazvao "lakrdijašem" i "idiotom".

## Emitiranje u svijetu 
*Pregled protekle sedmice* međunarodno je dostupan na YouTubeu i prikazuje se na plaćenim kanalima kao što su HBO Canada, koji emisiju prikazuje u isto vrijeme kad i američki HBO kanal. U Australiji emisiju prikazuje The Comedy Channel nekoliko sati nakon emitiranja u SAD-u. U Novom Zelandu dostupna je na kanalu SoHo. U Ujedinjenom Kraljevstvu prikazuje se ponedjeljkom na Sky Atlanticu. U Belgiji se prikazuje četvrtkom na PRIME Seriesu. U Južnoafričkoj Republici prikazuje se na M-Netu. U Portugalu dostupna je na kanalu RTP3.

## Reference 
## Vanjski linkovi 
* Službeni sajt
* 
* *Pregled protekle sedmice*  na TV.com
* Službeni kanal *Pregleda protekle sedmice* na YouTubeu
* *Pregled protekle sedmice* na Twitteru

Kategorija:Američke TV-serije
Kategorija:Komedija
Kategorija:Američke TV-serije sa početkom prikazivanja 2014.